चंडीगढ़। चंडीगढ़ में अब लाइसेंस बनवाने के लिए लोगों को लगभग दोगुना ज्यादा खर्च करना होगा। केंद्र सरकार के निर्देशों पर यूटी प्रशासन ने ड्राइविंग लाइसेंस के रेट बढ़ा दिए हैं। रजिस्ट्रिंग एंड लाइसेंसिंग अथॉरिटी (आरएलए) ने नए रेट लागू कर दिए हैं, जिसके मुताबिक लर्निंग लाइसेंस पहले से पांच गुना महंगा हो गया है। पहले लर्निंग लाइसेंस के लिए 30 रुपए फीस थी, जिसे बढ़ाकर 150 रुपए कर दिया गया है।
रेगुलर ड्राइविंग लाइसेंस के रेट में कोई बदलाव नहीं हुआ है, लेकिन जिस ड्राइविंग टेस्ट के लिए पहले कोई चार्ज नहीं देना पड़ता था, उसके लिए अब लोगों को 300 रुपए देने होंगे। अगर टाइपिंग टेस्ट या ड्राइविंग टेस्ट में फेल हो जाते हैं तो दोबारा टेस्ट देने के लिए उतनी ही फीस दोबारा देनी पड़ेगी।
पिछले साल 29 दिसंबर को मिनिस्ट्री ऑफ रोड ट्रांसपोर्ट एंड हाईवेज ने सेंट्रल मोटर व्हीकल रूल्स, 1989 में संशोधन किया और विभिन्न कैटेगरी के ड्राइविंग लाइसेंस के लिए नए रेट तय कर दिए। इन रूल्स को कई राज्यों ने तो लागू कर दिया था लेकिन चंडीगढ़ प्रशासन ने अभी तक इसे एडाॅप्ट नहीं किया था। हालांकि मिनिस्ट्री की ओर से प्रशासन को जनवरी महीने में नए रेट के संबंध में नोटिफिकेशन भेजी जा चुकी थी।
करीब 750 रुपए होगा ड्राइविंग लाइसेंस का खर्च... अभी तक ड्राइविंग लाइसेंस के लिए 330 रुपए लगते थे। इसी में 30 रुपए लर्निंग लाइसेंस की फीस, 50 रुपए टेस्ट की फीस, 200 रुपए नए लाइसेंस की फीस, 30 रुपए सर्विस चार्ज और 20 रुपए पोस्टल चार्जेज लगते थे। अब नए रेट के मुताबिक 150 रुपए लर्निंग लाइसेंस फीस, 50 रुपए टाइपिंग टेस्ट की फीस, 200 रुपए नए ड्राइविंग लाइसेंस के और 300 रुपए ड्राइविंग टेस्ट के देने होंगे। पोस्टल चार्जेज और सर्विस चार्ज मिलाकर करीब 750 रुपए का खर्च होगा जोकि पहले से दोगुना से ज्यादा है। वहीं, 200 रुपए स्मार्ट कार्ड के अलग से होंगे, हालांकि ये खर्च पहले भी देना पड़ता था।
ड्राइविंग स्कूल की लाइसेंस फीस 4 गुना बढ़ी
नए रेट का सबसे ज्यादा असर ड्राइविंग सिखाने वाले स्कूलों पर पड़ रहा है। ड्राइविंग स्कूलों को अभी तक नया लाइसेंस बनवाने या रिन्यू करवाने के लिए 2500 रुपए का खर्च होता था। अब इसके लिए 10 हजार रुपए फीस तय कर दी गई है। इतना ही नहीं इन्हें डुप्लीकेट लाइसेंस के लिए 2500 रुपए के बजाय 5000 रुपए देने होंगे।
इंटरनेशनल ड्राइविंग परमिट अब 1 हजार में
नए रेट का असर उन लोगों पर भी पड़ेगा जो विदेश में गाड़ी चलाने के लिए यहीं से लाइसेंस बनवाते हैं। पहले इंटरनेशनल ड्राइविंग परमिट के लिए 500 रुपए फीस लगती थी जिसे बढ़ाकर एक हजार रुपए कर दिया गया है। सेंटर गवर्नमेंट के आदेशों के बाद चंडीगढ़ प्रशासन ने यह रेट बढ़ाए हैं।
29 दिसंबर, 2016 से ही लागू होंगे नए रेट...
प्रशासन ने नए रेट बढ़ा तो दिए हैं लेकिन एक और नई समस्या खड़ी कर दी है। इन रेट्स को बैक डेट से 29 दिसंबर, 2016 से लागू किया है जिस दिन मिनिस्ट्री ने सेंट्रल मोटर व्हीकल रूल्स में संशोधन किया था। बैक डेट से लागू करने का मतलब ये होगा कि जिन लोगों ने 29 दिसंबर के बाद लाइसेंस बनवाए हैं उन्हें बकाया आरएलए को देना हाेगा। बकाया लेने का तरीका ये होगा कि जो लोग दोबारा ड्राइविंग लाइसेंस रिन्यू करवाने या फिर किसी और काम के लिए आएंगे उन्हें नई फीस के साथ-साथ पुराने ड्यूस भी क्लीयर करने होंगे।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva